กรมการข้าว ออกเครื่องหมายข้าวพันธุ์แท้ ดึงผู้ประกอบการที่สนใจ การันตีข้าวคุณภาพทุกขั้นตอน ไร้พันธุ์อื่นปะปน
กรมการข้าว ออกเครื่องหมายข้าวพันธุ์แท้ ดึงผู้ประกอบการที่สนใจ การันตีข้าวคุณภาพทุกขั้นตอน ไร้พันธุ์อื่นปะปน นายสุดสาคร ภัทรกุลนิษฐ์ อธิบดีกรมการข้าว เปิดเผยว่า ในปัจจุบันผู้คนส่วนใหญ่หันมาให้ความสำคัญกับการดูแลสุขภาพกันมากขึ้น โดยการเลือกรับประทานอาหารที่ดีมีคุณภาพ ทางกรมการข้าวจึงเห็นถึงความสำคัญในเรื่องดังกล่าว จึงได้มีแนวคิดในการออกเครื่องหมายรับรองข้าวพันธุ์แท้ขึ้น เพื่อการันตีถึงการรับรองข้าวในทุกกระบวนการผลิตข้าว ให้ได้มาซึ่งข้าวที่มีคุณภาพ ได้มาตรฐาน ปลอดภัยต่อผู้ผลิตและผู้บริโภค เพื่อให้ผู้บริโภคเกิดความมั่นใจว่า ข้าวที่รับประทานนั้นมีคุณภาพ สะอาด ปลอดภัย และเป็นข้าวตรงตามพันธุ์ ไม่มีข้าวพันธุ์อื่นเจือปน โดยมีหลักการในการขออนุญาตใช้เครื่องหมายรับรองข้าวพันธุ์แท้ คือผู้ผลิตจะต้องผลิตข้าวจากเมล็ดพันธุ์ที่ได้รับการรับรองจากกรมการข้าว ปลูกข้าวตามหลักเกณฑ์มาตรฐาน GAP หรืออินทรีย์ ผ่านการสี โดยโรงสีข้าวที่ได้รับการรับรองมาตรฐาน GMP หรือมาตรฐานการแปรรูปคัดบรรจุอินทรีย์ ผ่านการตรวจสอบคุณภาพข้าวตามมาตรฐาน Q ผลิตภัณฑ์ และผ่านการตรวจสอบพันธุ์ปนจากกรมการข้าว ซึ่งกรมการข้าวได้มีการขยายขอบเขตการรับรองข้าวพันธุ์แท้อีกหลายพันธุ์ข้าว เช่น ข้าวหอมมะลิ 105 ข้าวสังข์หยด ข้าว กข43 เป็นต้น เพื่อเพิ่มความหลากหลายของชนิดข้าวให้ผู้บริโภคได้เลือกบริโภคข้าวที่ตรงตามความต้องการอย่างมีคุณภาพปลอดภัยสำหรับในปี 2563 ผู้ผลิตและผู้ประกอบการจำนวนมากให้ความสนใจ และลงทะเบียนขออนุญาตใช้เครื่องหมายรับรองข้าวพันธุ์แท้จากกรมการข้าว ซึ่งจากข้อมูลของกองตรวจสอบรับรองมาตรฐานข้าวและผลิตภัณฑ์นั้น มีผู้ลงทะเบียนที่ได้รับอนุญาตให้ใช้เครื่องหมายรับรองข้าวพันธุ์แท้แล้วจำนวนหลายรายโดยมีเครื่องหมายการค้า ทั้งนี้ผู้บริโภคสามารถเลือกข้าวที่มีคุณภาพ โดยดูเครื่องหมายรับรองข้าวพันธุ์แท้ และมั่นใจได้ว่าข้าวที่รับประทานนั้นมีคุณภาพ สะอาด ปลอดภัย อย่างแน่นอน